L-Unjoni Ewropea tikkundanna bil-qawwa l-attakk li seħħ kontra Sergei u Yulia Skripal f'Salisbury, ir-Renju Unit fl-4 ta' Marzu 2018, li wkoll ħalla uffiċjal tal-pulizija marid serjament. Il-ħajjiet ta' bosta ċittadini kienu mhedda minn dan l-attakk imprudenti u illegali. L-Unjoni Ewropea tieħu b'serjetà estrema l-valutazzjoni tal-Gvern tar-Renju Unit li hemm probabbiltà kbira li r-responsabbiltà hija tal-Federazzjoni Russa. L-Unjoni Ewropea hija maħsuda bl-użu offensiv ta' kwalunkwe aġent nervin ta' grad militari, ta' tip żviluppat mir-Russja, għall-ewwel darba f'aktar minn 70 sena fuq art Ewropea. L-użu ta' armi kimiċi minn kwalunkwe persuna fi kwalunkwe ċirkostanza hija kompletament inaċċettabbli u hija theddida tas-sigurtà għalina lkoll. Kull użu bħal dan huwa vjolazzjoni ċara tal-Konvenzjoni dwar l-Armi Kimiċi, ksur tad-dritt internazzjonali u jdgħajjef l-ordni internazzjonali bbażat fuq ir-regoli. L-UE tilqa' l-impenn tar-Renju Unit li jaħdem mill-qrib mal-Organizzazzjoni għall-Projbizzjoni ta' Armi Kimiċi (OPCW) b'appoġġ għall-investigazzjoni tal-attakk. L-Unjoni titlob lir-Russja biex tindirizza urġentement il-mistoqsijiet imressqa mir-Renju Unit u mill-komunità internazzjonali u biex tipprovdi lill-OPCW informazzjoni immedjata, sħiħa u kompluta dwar il-programm tagħha Novichok. L-Unjoni Ewropea tesprimi s-solidarjetà tagħha mingħajr riżervi mar-Renju Unit kif ukoll l-appoġġ tagħha, inkluż għall-isforzi tar-Renju Unit biex iressaq quddiem il-ġustizzja lil dawk responsabbli għal dan id-delitt. L-UE ser tibqa' tikkonċentra mill-qrib fuq din il-kwistjoni u l-implikazzjonijiet tagħha. Ara l-paġna tal-laqgħa